Document ID: 32006L0050

DIREKTIVA KOMISIJE 2006/50/ES
z dne 29. maja 2006
o spremembi prilog IVA in IVB Direktive 98/8/ES Evropskega parlamenta in Sveta o dajanju biocidnih pripravkov v promet
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (1), in zlasti člena 29 Direktive,
ob upoštevanju naslednjega:
(1)
Prilogi IVA in IVB k Direktivi 98/8/ES določata zahteve za dokumentacijo, ki jo vlagatelj predloži za vključitev aktivne snovi, ki vsebuje mikroorganizme, vključno z virusi in glivami, v Prilogo I ali IA k navedeni direktivi, in za izdajo dovoljenja za biocidni pripravek na podlagi pripravkov iz teh mikroorganizmov, vključno z virusi in glivami.
(2)
Da bi zagotovili boljšo podlago za izvajanje ocene tveganja za mikroorganizme in biocidne pripravke, ki jih vsebujejo, je treba prilagoditi Prilogi IVA in IVB k Direktivi 98/8/ES tehničnemu napredku in razvoju tozadevne zakonodaje, zlasti Direktivi Sveta 91/414/EGS z dne 15. julija 1991 o dajanju fitofarmacevtskih sredstev v promet (2) in Direktivi 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje (3). Nadalje je bil dosežen znanstveni in tehnični napredek na področju mikrobiologije in biotehnologije. Določitev podobne sestave zahtev za podatke v okviru Direktive 98/8/ES kot je v Direktivi 91/414/EGS bo olajšala delo vlagateljem pri vložitvi dokumentacije za oba pravna okvira ter delo organov držav članic, ki to dokumentacijo ocenjujejo. Zato je primerno, da se zahteve za podatke za mikroorganizme, vključno z virusi in glivami, ki so trenutno v Direktivi 98/8/ES, posodobijo in se kar najbolj prilagodijo tistim iz Direktive 91/414/EGS.
(3)
Ukrepi, predvideni s to direktivo, so v skladu z mnenjem Stalnega odbora za biocidne pripravke -
SPREJELA NASLEDNJO DIREKTIVO:
Člen 1
Prilogi IVA in IVB k Direktivi 98/8/ES se nadomestita z besedilom iz Priloge k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2008. Besedilo teh predpisov, skupaj s korelacijsko tabelo med predloženimi predpisi in to direktivo, nemudoma pošljejo Komisiji.
Ko države članice sprejmejo navedene predpise, morajo ti vsebovati sklic na to direktivo ali pa morajo biti s sklicem opremljeni ob uradni objavi. Način sklicevanja določijo države članice.
2. Države članice pošljejo Komisiji besedilo temeljnih predpisov nacionalne zakonodaje, sprejetih na področju, ki ga pokriva ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 29. maja 2006

Labels: 1
16
20
0
3